Krupa, Peter, poslanec NR SR (2021-11-12):
Ďakujem za slovo. Tak dovolil by som si prečítať nejaké zaujímavosti zo sveta, čo sa týka vakcín, ktorými nútite očkovať Slovákov aj týmto zákonom. Amsterdam 11. novembra, Európska lieková agentúra EMA vo štvrtok odporučila pridať do zoznamu nežiaducich účinkov proticovidovej vakcíny zápal miechy. Informovala o tom agentúra Reuters. Hlásenia o tomto neurologickom ochorení viedli aj k prerušeniu rannej fázy klinických skúšok vakcíny. Ďalej, tínedžeri sú vystavení väčšiemu riziku zápalu srdcového svalu ako vedľajšieho účinku proticovidovej vakcíny od konzorcia Pfizer/BioNTech, než zdravotných následkov samotnej nákazy koronavírusom, tvrdí to štúdia amerických vedcov, o ktorej píše britský denník The Guardian. Štúdia Kalifornskej univerzity uvádza, že zdraví chlapci vo veku od 12 do 15 rokov mali štyri až šesť ráz väčšiu šancu dostať zápal srdcového svalu súvisiaci s vakcínou, než skončiť v nemocnici s COVID-om. Väčšina detí, u ktorých sa vyskytli zriedkavé vedľajšie účinky, ich mali v priebehu niekoľkých dní od podania druhej dávky vakcíny od Pfizeru, i keď podobné vedľajšie účinky mala aj očkovacia látka od Moderny. Stav približne 86 % chlapcov s vedľajšími účinkami si sťažoval nejakou formou nemocničnej starostlivosti, si teda vyžadoval. V športe aj od polovice roku 2021 sa vyskytovali náhle, tzv. nečakané úmrtia, ale od začiatku génového očkovania počet týchto prípadov výrazne stúpa a vek postihnutých sa znižuje. Podľa mainstreamu ide však o nešťastné náhody, hoci kolabujú už aj dvanásťročné deti. Nemecký portál Report 24 News zostavil zoznam známych prípadov za posledných niekoľko mesiacov. S najväčšou pravdepodobnosťou nie je úplný. Zahŕňa mnoho mŕtvych a ďalších, u ktorých sa objavili vážne srdcové problémy. Najmladší zo zoznamu má iba dvanásť rokov. Mnoho príspevkov sa týka ľudí mladších ako dvadsať rokov. Z viacerých zdrojov sa dá zistiť, že existuje mnoho dôkazov o vyššej kumulácii prípadov v tomto roku. Prečo to úrady nezaujíma, prečo sa namiesto prísnych prehliadok exaktných pitiev vždy nájdu len výhovorky? Je možné, že všetci títo ľudia zomreli alebo ochoreli z obyčajných dôvodov? Je zločinnou nedbanlivosťou vlády, ktorej platíme miliardové dane a necháme adekvátny zdravotný systém, v ktorom sme smeli používať iba skutočné a bezpečné preverené lieky. Prečítal som vám zopár pravdivých zaujímavostí zo sveta, kde, naopak, začínajú pristupovať s opatrnosťou k vakcinácii proti takzvanému COVID ochoreniu. Ale my tu ideme šikanovať a nútiť do očkovania slovenskú populáciu. V poslednej dobe si čoraz nástojčivejšie kladiem otázku, kto a prečo má na Slovensku záujem rozdeľovať ľudí a stavať ich proti sebe v súvislosti s očkovaním proti COVID-u? Chápem, že vlády na celom svete majú v krízových situáciách často sklon uplatňovať princíp „rozdeľuj a panuj“, aby sa im ľahšie vládlo. V demokracii je to však veľmi ošemetná záležitosť, lebo keď ide o kritické množstvo ľudí, nad 50 % prekukne takýto zámer a postaví sa na odpor, tak vláda jednoducho padne. Zdá sa, že niečo podobné sa v súvislosti s pandémiou koronovírusu a neriešením zásadných problémov občanov deje aj teraz na Slovensku, keď po minuloročnom experimente s celoplošným testovaním je tu teraz snaha o celoplošné očkovanie obyvateľov Slovenska, ktoré nefunguje, tak treba rozdeliť ľudí a obviniť nezaočkovaných. Pritom z aktuálnych dát je zrejme, že denné počty očkovaných ľudí stagnujú, čo značí, že sme v tejto oblasti asi dosiahli vrchol, hoci kvôli zvýšenej účinnosti vakcín sa už začalo očkovať treťou dávkou, ktorá nemusí byť posledná. Je to zároveň signál, že s COVID-om by sme mali začať bojovať aj inými prostriedkami, ktoré sú všeobecné známe a prirodzené, len sa o nich doposiaľ takmer nedozvedáme, iba ak z úst odborníkov s iným názorom, ako má vláda. Na druhej strane, ako možno dôverovať pretláčaniu očkovania vládou, ktorej nedôveruje 85 % národa? Ako možno veriť provládnym odborníkom a médiám, keď nepripúšťajú otvorenú diskusiu odborníkov s iným názorom na COVID, lebo podľa nich správne je iba jediné riešenie. Máme tu predsa aj iné závažnejšie ochorenia, ako je COVID, na ktoré sa umiera denne omnoho viac ľudí a o tieto sa ministerstvo zdravotníctva nestará. Ako je to tomu v prípade pacientov s kardiovaskulárnym, onkologickým či ochorením tráviaceho systému, keď sa dostávajú na rad až po COVID-e. A ešte je tu znížená psychická odolnosť ľudí v nastupujúcej tzv. chlebovej kríze, ktorá z povedomia mnohých Slovákov postupne vytláča tú covidovú. Čo si má myslieť normálny človek, keď redaktorka jedného nemenovaného denníka, ktorý nehľadá pravdu, lebo má pravdu, údajne, skonštatuje, že o faktoch sa nediskutuje. Lebo sa azda podľa jej hlásateľov jedinej pravdy nazerá na nezaočkovaných ako ľudí druhej kategórie a ktorým štát môže jednoducho odňať niektoré ľudské práva, pokiaľ sa nezaočkujú a proti svojej vôli, lebo COVID. Je toto ešte stále slobodná demokratická spoločnosť? Kam sme sa to vlastne dostali nielen u nás, ale prakticky v celom liberálnom svete, keď mnohé vlády pod rúškom COVID-u bez škrupúľ porušujú ľudské práva? Prečo to v severských štátoch ide aj bez hrubého nátlaku moci? Myslím, že Európsky súd pre ľudské práva v Štrasburgu aj Medzinárodný trestný súd v Haagu budú mať ešte veľa práce. Kvôli COVID-u už prestal platiť jeden zo základných atribútov demokracie o permanentnej diskusii, ktorý vyslovil ešte Voltaire: „Nesúhlasím s tým, čo hovoríš, ale do poslednej kvapky krvi budem brániť tvoje právo povedať to.“ V mene koho a čoho sa pri dobrovoľnom očkovaní toto nepísané pravidlo porušuje? Ako je možné, že ktosi si dovolí označiť odborníka s iným názorom za dezinformátora a bez akéhokoľvek vysvetlenia ho zablokuje na verejných komunikačných sieťach, resp. vymaže jeho príspevky? Toto je tá proklamovaná sloboda slova? Čo keď napokon sa ukáže, že je všetko inak? A v histórii ľudstva to nebolo a nebude ani po prvýkrát. Práve v týchto dňoch uplynul rok od výbuchu tzv. atómovej bomby dnes už bývalého premiéra Matoviča s celoplošným antigénovým testovaním, ktoré malo zásadným spôsobom skoncovať s pliagou. Masy ľudí stáli v čase-nečase počas druhej vlny pandémie opakovane v dlhých radoch, aby za dobrovoľné špajchľovanie v nose dostali zázračný modrý papier o svojej neinfekčnosti, čo bola len falošná priepustka na slobodu. Výsledok poznáme. Experiment nevyšiel, ale doposiaľ akosi nikto nechce niesť zodpovednosť za tie tisícky mŕtvych, ktoré po ňom zostali. Dnes má byť jedinou cestou k slobode očkovanie. Ešte stále dobrovoľné, čo hlása aj Rada Európy. Napokon je všeobecne známe, že vírus môžu prenášať aj očkovaní ľudia, rovnako ako neočkovaní. Aj keď je ich v nemocniciach menej, takže pre všetkých musia platiť rovnaké pravidlá pri dodržiavaní rozumných hygienických opatrení. Toto nie je žiadna pandémia neočkovaných. Z medicínskeho hľadiska poznáme len chorých a zdravých. To sa týka rovnako nás všetkých bez výnimky. Je priam detinské, keď bezradný premiér Heger po všetkých vládnych eskapádach v súvislosti s COVID-om označí za vinníkov nízkej zaočkovanosti ľudí na Slovensku opozíciu a hoaxy na sociálnych sieťach. Najnovšie sú škodnou nezaočkovaní ľudia nad 50 rokov, lebo podľa predsedu vlády spôsobujú čierne zafarbenie okresov v zmysle COVID automatu a to oslabuje slovenskú ekonomiku. Mohol by som sa opýtať, prečo sa pri propagácii očkovania nehovorí aj o všetkých nežiaducich vedľajších účinkoch na zdravie ľudí, o ktorých sa, vakcíny urýchlene dodané farmaceutickými farmami na trh aj bez poznania ich dlhodobého vplyvu na človeka, omnoho viac ako oficiálne dozvedáme? Prečo oficiálne zdroje ministerstva zdravotníctva udávajú často neúplné, resp. nepresné informácie o COVID-e? Je to náhoda alebo zámer? Prečo súbežne s očkovacou kampaňou nebeží aj propagácia prevencie zdravého životného štýlu a starostlivosti o svoje zdravie, o potrebe príjmu vitamínov či prírodných látok posilňujúcich ľudský organizmus alebo o možnostiach liečby, dostávam odpoveď, že predsa odborníci neustále zdôrazňujú dodržiavanie opatrení, to vaše slávne ROR a tak podobne. Potom príde infektológ Jarčuška a veselo si zatancuje na zábave v hoteli bez rúška, hoci platia aj s ním posvätné opatrenia v červenom okrese. Ďakujem pekne.